b"\n_START_ARTICLE_\nThe Ed Sullivan Show\n_START_PARAGRAPH_\nThe Ed Sullivan Show var et amerikansk talkshow med Ed Sullivan som programleder i til sammen 1054 episoder fra 1948 til 1971. Programmet er kjent for blant annet \xc3\xa5 ha introdusert Elvis Presley, The Beatles, The Rolling Stones, Jackson 5 og The Supremes til et bredt amerikansk publikum. TV Guide rangerte showet i 2002 til det 15. beste showet noensinne, mens de i 2013 rangerte programmet p\xc3\xa5 31.-plass.\n_START_SECTION_\nSelve showet\n_START_PARAGRAPH_\nShowet het opprinnelig \xc2\xabToast of The Town\xc2\xbb fra 1948 til 1955, da det byttet til \xc2\xabThe Ed Sullivan Show\xc2\xbb. Showet ble popul\xc3\xa6rt til tross for at kritikerne mente at Sullivan far for stiv som programleder. I stor grad stemte dette, men Sullivan var dyktig til \xc3\xa5 planlegge, og fikk derfor med seg noen av de st\xc3\xb8rste stjernene til showet. Dette medf\xc3\xb8rte at Ed Sullivan ble regnet av flere som kongen av s\xc3\xb8ndagskveldsunderholdningen p\xc3\xa5 TV da han fikk Elvis Presley p\xc3\xa5 showet._NEWLINE_Ed Sullivan ble kjent for \xc3\xa5 greie \xc3\xa5 balansere forskjellige folks \xc3\xb8nsker, slik at han varierte fra klassisk ballett (med gjester som Margot Fonteyn og Rudolf Nurejev) og rock and roll med Elvis Presley og The Beatles. Dette var med p\xc3\xa5 \xc3\xa5 gj\xc3\xb8re ham til en favoritt blant flere segmenter.\n_START_SECTION_\nSpesielle opptredener\n_START_PARAGRAPH_\nSiden Ed Sullivan var flink til \xc3\xa5 f\xc3\xa5 stjerner, hadde hann sv\xc3\xa6rt mange innom showet. Noen av showene skilte seg likevel kraftig ut.\n_START_SECTION_\nElvis Presley\n_START_PARAGRAPH_\nElvis Presley hadde allerede dukket opp noen ganger p\xc3\xa5 TV, men det var den 9. september 1956, da han kom p\xc3\xa5 Ed Sullivan Show, at han ble oppdaget av flesteparten av amerikanerne. Presley fikk $ 50 000 for tre opptredener, og i motsetning til forrige opptreden, Steve Allen Show, der han stilte i smoking og sang \xc2\xabHound Dog\xc2\xbb til en hund, fikk Presley slippe seg l\xc3\xb8s i Ed Sullivans f\xc3\xb8rste show, f\xc3\xb8rst med \xc2\xabDon't Be Cruel\xc2\xbb og \xc2\xabLove Me Tender\xc2\xbb, og s\xc3\xa5 med \xc2\xabHound Dog\xc2\xbb og \xc2\xabReady Teddy\xc2\xbb. Sullivan var selv utilgjengelig ettersom han tidligere p\xc3\xa5 \xc3\xa5ret ble skadet i et bilkrasj, og det var Charles Loughton som introduserte Presley._NEWLINE_Presley var med p\xc3\xa5 grunn av at han hadde hatt store seertall p\xc3\xa5 Steve Allen Show, og det var omtrent 60 millioner som s\xc3\xa5 p\xc3\xa5 Ed Sullivan Show den 9. september. Det ble ogs\xc3\xa5 mange som s\xc3\xa5 p\xc3\xa5 igjen under Presleys andre opptreden, den 28. oktober samme \xc3\xa5r, da med Ed Sullivan tilbake. Presley sang de samme sangene, bortsett fra at \xc2\xabReady Teddy\xc2\xbb ble byttet ut med \xc2\xabLove Me\xc2\xbb._NEWLINE_Den tredje opptreden Elvis kom etter store protester s\xc3\xa6rlig fra Nashville og St. Louis, men ogs\xc3\xa5 fra andre steder som opplevde rock and roll og Presleys hoftebevegelser som provokativt. Dermed ble showet til Presley vist bare med overkroppen.\n_START_SECTION_\nThe Beatles\n_START_PARAGRAPH_\nPresleys opptreden var ikke sl\xc3\xa5tt da The Beatles dukket opp. Bandet var ukjent i USA fram til desember 1963, og avtalen mellom Sullivan og Epstein om at The Beatles skulle spille ble til stykkevis og delt. Den var imidlertid i m\xc3\xa5l i desember 1963. Etter at Walter Cronkite gjorde en sak om The Beatles i Storbritannia den 13. desember og Marsha Albert fire dager senere etterlyste bandet som spilte der, ble \xc2\xabI Want to Hold Your Hand\xc2\xbb en undergrunnshit som til slutt ble en stor hit p\xc3\xa5 de amerikanske singlelistene. Innen The Beatles kom til USA, var de allerede godt kjent. _NEWLINE_The Beatles f\xc3\xb8rste opptredenen, den 9. februar 1964, ble ny rekord for Ed Sullivan Show, de fikk til sammen 73 millioner seere, og \xc3\xb8yeblikket ble et av de \xc2\xabHvor var du da...\xc2\xbb-\xc3\xb8yeblikkene. De sang \xc2\xabAll My Loving\xc2\xbb, \xc2\xabTill There Was You\xc2\xbb og \xc2\xabShe Loves You\xc2\xbb f\xc3\xb8r pausen, og avslutningsvis \xc2\xabI Saw Her Standing There\xc2\xbb og \xc2\xabI Want To Hold Your Hand\xc2\xbb. _NEWLINE_Deres andre opptreden ble sendt fra Miami der bandet var p\xc3\xa5 ferie. Det tredje showet var spilt inn p\xc3\xa5 forh\xc3\xa5nd, f\xc3\xb8r det f\xc3\xb8rste, og det andre showet ble dermed siste gang de var live p\xc3\xa5 Ed Sullivan show. Der det f\xc3\xb8rste showet hadde 60\xc2\xa0% av alle som s\xc3\xa5 p\xc3\xa5 TV, greide det andre showet seg med 40\xc2\xa0% av alle amerikanske TV-tittere.\n_START_SECTION_\nSorte  gjester\n_START_PARAGRAPH_\nAllerede i 1955, mens Jim Crow-lovene og \xc2\xabSeparate, but equal\xc2\xbb-standarden med raseskille fortsatt eksisterte i en rekke delstater, hadde Ed Sullivan sin f\xc3\xb8rste sorte gjest da Bo Diddley var spillende gjest den 20. november. Ed Sullivan ble regnet av mange som en ledende skikkelse i kampen for likestilling i USA._NEWLINE_En av de spesielt popul\xc3\xa6re gruppene var The Supremes. Der Elvis Presley og The Beatles opptr\xc3\xa5dte tre ganger hver, var The Supremes med hele 16 ganger p\xc3\xa5 Ed Sullivan Show. To av medlemmene av gruppen var skuffet over sin f\xc3\xb8rste opptreden, da de mente de ikke hadde fremf\xc3\xb8rt bra nok. The Supremes ble betalt $1500 for sine f\xc3\xb8rste tre opptredener og $7500 per opptreden deretter. Det ga en totalsum p\xc3\xa5 $102 000. Jackson 5 hadde ogs\xc3\xa5 to sv\xc3\xa6rt suksessfulle opptredener p\xc3\xa5 Ed Sullivan Show i 1969 og 1970. Ogs\xc3\xa5 atleter som Muhammed Ali og Jackie Robinson og komikere som Flip Wilson og Richard Pryor ble inkludert p\xc3\xa5 showet."